title: 2009/229/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/226

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2006
   (2009/229/CE)
   PARLAMENTUL EUROPEAN,
   având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (4), în special articolul 30,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0126/2008),

               1.

               acordă directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene descărcarea de gestiune pentru execuția bugetului agenției aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 7.

      (2)  JO C 309, 19.12.2007, p. 29.

      (3)  JO L 248, 16.9.2002, p. 1.

      (4)  JO L 349, 25.11.2004, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/227

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene, pentru exercițiul financiar 2006 (1),
   având în vedere raportul Curții de Conturi privind conturile anuale ale Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 2007/2004 al Consiliului din 26 octombrie 2004 de instituire a Agenției Europene pentru Gestionarea Cooperării Operative la Frontierele Externe ale statelor membre ale Uniunii Europene (4), în special articolul 30,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0126/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente;

               B.

               întrucât 2006 a fost pentru agenție primul an de autonomie financiară,

         Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n-1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

         Prezentarea datelor raportate

               13.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               14.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               15.

               reamintește rezoluția sa din 12 aprilie 2005 (6) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               16.

               solicită Comisiei să își modifice în mod corespunzător instrucțiunile permanente către agenții;

               17.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               18.

               ia act de constatarea Curții [Raportul anual, punctul 10.29 (7)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               19.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               20.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               21.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               22.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:
               „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               23.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               24.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               25.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               26.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               27.

               reamintește declarația comună a Parlamentului, Consiliului și Comisiei (8) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               28.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               29.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               30.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               31.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (9);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (10);

         Observații specifice

               32.

               ia act de observația Curții de Conturi din raportul pe 2006 conform căreia, în ceea ce privește exercițiul 2006, rata de angajare a fost de 85 %, rata reportărilor a depășit 70 % per ansamblu și a fost de aproape 85 % pentru cheltuielile operaționale, iar transferurile de credite între capitole în timpul anului au depășit plafonul total de 10 % prevăzut în regulamentul financiar, și, prin urmare, principiul bugetar al specificității nu a fost respectat cu strictețe;

               33.

               mai constată că au fost încheiate angajamente juridice înaintea angajamentelor bugetare, contrar regulamentului financiar al agenției, și că criteriile și procedurile utilizate pentru recrutarea personalului nu au fost în conformitate cu dispozițiile generale din Statutul funcționarilor;

               34.

               ia act de răspunsul agenției conform căruia rata reportărilor în 2007 s-a datorat dificultăților inerente perioadei de începere a activității agenției și faptului că o parte semnificativă a resurselor au fost puse la dispoziție destul de târziu în 2006; agenția nu a putut aplica integral procedurile normale pentru marea majoritate a procedurilor de recrutare lansate în 2006 din cauza lipsei de resurse în perioada de începere a activității și a dificultăților de a atrage personal;

               35.

               regretă faptul că, pentru a atrage personal și pentru ca să înceapă să funcționeze în cel mai scurt timp, agenția a trebuit să aplice proceduri de recrutare care nu au respectat pe deplin dispozițiile generale de punere în aplicare a Statutului funcționarilor;

               36.

               invită agenția și Comisia să îmbunătățească în viitor planificarea nevoilor bugetare și de personal ale agenției;

               37.

               constată din conturile agenției (bilanțul contabil) că, la 31 decembrie 2006, agenția deținea numerar însumând 14,3 milioane EUR (pentru o subvenție comunitară de 15,2 milioane EUR și un buget anual de 19,2 milioane EUR);

               38.

               reamintește că, în timp ce în primul an de funcționare a agenției bugetul acesteia a fost de 6,2 milioane EUR, bugetul a fost modificat de două ori în 2006 de autoritatea bugetară, fiind majorat de la 12,3 milioane EUR la 19,2 milioane EUR; ia act de afirmația din raportul anual conform căreia eliberarea cu întârziere a fondurilor suplimentare acordate agenției în octombrie 2006 a condus la probleme privind utilizarea acestora dincolo de limitele capacității de absorbție a agenției;

               39.

               constată, de asemenea, din conturi, că la 31 decembrie 2006 erau ocupate doar 9 din 18 posturi AD;

               40.

               ia act de afirmația din raportul anual al agenției pe 2006 conform căreia agenției i s-a acordat autonomie financiară integrală doar de la 1 octombrie 2006, înaintea acestei date toate cheltuielile aferente unor chestiuni administrative fiind autorizate de DG JLS a Comisiei de la Bruxelles;

               41.

               invită agenția să-și amelioreze gestiunea financiară, în special în ceea ce privește creșterea bugetului său aferent exercițiilor financiare 2007 și 2008.

      (1)  JO C 261, 31.10.2007, p. 7.

      (2)  JO C 309, 19.12.2007, p. 29.

      (3)  JO L 248, 16.9.2002, p. 1.

      (4)  JO L 349, 25.11.2004, p. 1.

      (5)  JO L 357, 31.12.2002, p. 72.

      (6)  Toate rezoluțiile privind agențiile au fost publicate în JO L 196, 27.7.2005.

      (7)  JO C 273, 15.11.2007, p. 1.

      (8)  Documentul Consiliului DS 605/1/07 Rev l.

      (9)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (10)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).


title: Decizia 2007/449/PESC a Consiliului din 28 iunie 2007 de punere în aplicare a Poziției comune 2004/694/PESC privind noi măsuri în sprijinul punerii în aplicare efective a mandatului Tribunalului Penal Internațional pentru fosta Iugoslavie (TPII)

text:
               29.6.2007

               RO

               Jurnalul Oficial al Uniunii Europene

               L 169/75

      DECIZIA 2007/449/PESC A CONSILIULUI

   din 28 iunie 2007
   de punere în aplicare a Poziției comune 2004/694/PESC privind noi măsuri în sprijinul punerii în aplicare efective a mandatului Tribunalului Penal Internațional pentru fosta Iugoslavie (TPII)
   CONSILIUL UNIUNII EUROPENE,
   având în vedere Poziția comună 2004/694/PESC a Consiliului (1), în special articolul 2 coroborat cu articolul 23 alineatul (2) a doua liniuță din Tratatul privind Uniunea Europeană,
   întrucât:

               (1)

               În conformitate cu Poziția comună 2004/694/PESC, Consiliul a adoptat măsuri în vederea înghețării tuturor fondurilor și resurselor economice aparținând persoanelor fizice enumerate în anexa la respectiva poziție comună, care fuseseră puse sub acuzare de către TPII.

               (2)

               Ca urmare a transferului dlui Zdravko TOLIMIR și al dlui Vlastimir DJORDJEVIC în custodia TPII la 1 iunie 2007, numele acestora ar trebui eliminate de pe listă.

               (3)

               Mai mult, ar trebui furnizate motive referitor la persoanele care continuă să fie incluse pe listă.

               (4)

               Este prin urmare necesară adaptarea corespunzătoare a listei prevăzute în anexa la Poziția comună 2004/694/PESC,

         DECIDE:
   Articolul 1
   Anexa la Poziția comună 2004/694/PESC se înlocuiește cu anexa la prezenta decizie.
   Articolul 2
   Prezenta decizie produce efecte de la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 28 iunie 2007.

            Pentru Consiliu

            Președintele

         S. GABRIEL

      (1)  JO L 315, 14.10.2004, p. 52. Poziție comună, astfel cum a fost modificată prin Decizia 2006/484/PESC (JO L 189, 12.7.2006, p. 25) și prelungită prin Poziția comună 2006/671/PESC (JO L 275, 6.10.2006, p. 66).

      ANEXĂ
      Lista persoanelor menționate la articolul 1

                  Persoană

                  Motiv

                  1.

                  Numele: HADZIC Goran (sex masculin)
                  Data nașterii: 7.9.1958
                  Locul nașterii: Vinkovci, Croația
                  Resortisant al Serbiei

                  pus sub acuzare de către TPII și aflat încă în libertate

                     Act de acuzare: 4 iunie 2004

                     Cauza nr.: IT-04-75

                  2.

                  Numele: KARADZIC Radovan (sex masculin)
                  Data nașterii: 19.6.1945
                  Locul nașterii: Petnjica, localitatea Savnik, Muntenegru
                  Resortisant al Bosniei și Herțegovinei

                  pus sub acuzare de către TPII și aflat încă în libertate

                     Act de acuzare inițial: 25 iulie 1995; al doilea act de acuzare: 16 noiembrie 1995; act de acuzare modificat: 31 mai 2000

                     Cauza nr.: IT-95-5/18

                  3.

                  Numele: MLADIC Ratko (sex masculin)
                  Data nașterii: 12.3.1948
                  Locul nașterii: Bozanovici, localitatea Kalinovik, Bosnia și Herțegovina
                  Resortisant al Bosniei și Herțegovinei

                  pus sub acuzare de către TPII și aflat încă în libertate

                     Act de acuzare inițial: 25 iulie 1995; al doilea act de acuzare: 16 noiembrie 1995; act de acuzare modificat: 8 noiembrie 2002

                     Cauza nr.: IT-95-5/18

                  4.

                  Numele: ZUPLJANIN Stojan (sex masculin)
                  Data nașterii: 22.9.1951
                  Locul nașterii: Kotor Varos, Bosnia și Herțegovina
                  Resortisant al Bosniei și Herțegovinei

                  pus sub acuzare de către TPII și aflat încă în libertate

                     Act de acuzare inițial: 17 decembrie 1999; al doilea act de acuzare: 6 octombrie 2004

                     Cauza nr.: IT-99-36-1


title: Decizia (UE) 2017/1764 a Consiliului din 25 septembrie 2017 de numire a unui supleant, propus de Republica Austria, în cadrul Comitetului Regiunilor

text:
               28.9.2017

               RO

               Jurnalul Oficial al Uniunii Europene

               L 250/58

         DECIZIA (UE) 2017/1764 A CONSILIULUI
   din 25 septembrie 2017
   de numire a unui supleant, propus de Republica Austria, în cadrul Comitetului Regiunilor
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 305,
   având în vedere propunerea guvernului austriac,
   întrucât:

               (1)

               La 26 ianuarie 2015, 5 februarie 2015 și 23 iunie 2015, Consiliul a adoptat Deciziile (UE) 2015/116 (1), (UE) 2015/190 (2) și (UE) 2015/994 (3) de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2015 și 25 ianuarie 2020.

               (2)

               Un loc de supleant a devenit vacant ca urmare a numirii domnului Hannes WENINGER în calitatea de membru în cadrul Comitetului Regiunilor.

         ADOPTĂ PREZENTA DECIZIE:
   Articolul 1
   Este numit în calitatea de supleant în cadrul Comitetului Regiunilor pentru durata rămasă a mandatului actual, care se încheie la 25 ianuarie 2020:

               —

               domnul Markus LINHART, Bürgermeister und Gemeinderat von Bregenz.

         Articolul 2
   Prezenta decizie intră în vigoare la data adoptării.

      Adoptată la Bruxelles, 25 septembrie 2017.

            Pentru Consiliu

            Președintele

         M. MAASIKAS

      (1)  Decizia (UE) 2015/116 a Consiliului din 26 ianuarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 20, 27.1.2015, p. 42).

      (2)  Decizia (UE) 2015/190 a Consiliului din 5 februarie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 31, 7.2.2015, p. 25).

      (3)  Decizia (UE) 2015/994 a Consiliului din 23 iunie 2015 de numire a membrilor și a supleanților în cadrul Comitetului Regiunilor pentru perioada 26 ianuarie 2015-25 ianuarie 2020 (JO L 159, 25.6.2015, p. 70).


title: 2009/122/CE: Decizia Consiliului din 10 februarie 2009 de numire a unui membru al Regatului Unit în cadrul Comitetului Regiunilor

text:
               13.2.2009

               RO

               Jurnalul Oficial al Uniunii Europene

               L 42/16

      DECIZIA CONSILIULUI

   din 10 februarie 2009
   de numire a unui membru al Regatului Unit în cadrul Comitetului Regiunilor
   (2009/122/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea guvernului Regatului Unit,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006-25 ianuarie 2010 (1).

               (2)

               Un post de membru în cadrul Comitetului Regiunilor a devenit vacant ca urmare a încheierii mandatului domnului W.J. WILLIAMS,

         DECIDE:
   Articolul 1
   Se numește în calitate de membru în cadrul Comitetului Regiunilor pentru durata rămasă a mandatului, respectiv până la 25 ianuarie 2010:

               —

               Domnul Robert BRIGHT, Councillor, Newport City.

         Articolul 2
   Prezenta decizie produce efecte de la data adoptării.

      Adoptată la Bruxelles, 10 februarie 2009.

            Pentru Consiliu

            Președintele

         M. KALOUSEK

      (1)  JO L 56, 25.2.2006, p. 75.


title: Decizia (UE) 2017/1729 a Parlamentului European din 27 aprilie 2017 privind descărcarea de gestiune pentru execuția bugetului întreprinderii comune pentru bioindustrii aferent exercițiului financiar 2015

text:
               29.9.2017

               RO

               Jurnalul Oficial al Uniunii Europene

               L 252/336

         DECIZIA (UE) 2017/1729 A PARLAMENTULUI EUROPEAN
   din 27 aprilie 2017
   privind descărcarea de gestiune pentru execuția bugetului întreprinderii comune pentru bioindustrii aferent exercițiului financiar 2015
   PARLAMENTUL EUROPEAN,

               —

               având în vedere conturile anuale finale ale întreprinderii comune pentru bioindustrii pentru exercițiul financiar 2015,

               —

               având în vedere Raportul Curții de Conturi privind conturile anuale ale întreprinderii comune pentru bioindustrii pentru exercițiul financiar 2015, însoțit de răspunsurile întreprinderii comune (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2015 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 21 februarie 2017 privind descărcarea de gestiune a întreprinderii comune în ceea ce privește execuția bugetară pentru exercițiul financiar 2015 (05875/2017 – C8-0088/2017),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 209,

               —

               având în vedere Regulamentul (UE) nr. 560/2014 al Consiliului din 6 mai 2014 privind înființarea întreprinderii comune pentru bioindustrii (4), în special articolul 12,

               —

               având în vedere Regulamentul delegat (UE) nr. 110/2014 al Comisiei din 30 septembrie 2013 privind Regulamentul financiar-tip pentru organismele de parteneriat public-privat menționate la articolul 209 din Regulamentul (UE, Euratom) nr. 966/2012 al Parlamentului European și al Consiliului (5),

               —

               având în vedere articolul 94 și anexa IV la Regulamentul său de procedură,

               —

               având în vedere raportul Comisiei pentru control bugetar (A8-0103/2017),

               1.

               acordă directorului executiv al întreprinderii comune pentru bioindustrii descărcarea de gestiune pentru execuția bugetului întreprinderii comune aferent exercițiului financiar 2015;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al întreprinderii comune pentru bioindustrii, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Antonio TAJANI

            Secretarul General

         Klaus WELLE

      (1)  JO C 473, 16.12.2016, p. 7.

      (2)  JO C 473, 16.12.2016, p. 8.

      (3)  JO L 298, 26.10.2012, p. 1.

      (4)  JO L 169, 7.6.2014, p. 130.

      (5)  JO L 38, 7.2.2014, p. 2.


title: 2009/304/CE: Decizia Comisiei din 30 martie 2009 de numire a doisprezece membri ai Comitetului consultativ european pentru statistică (Text cu relevanță pentru SEE)

text:
               31.3.2009

               RO

               Jurnalul Oficial al Uniunii Europene

               L 84/44

      DECIZIA COMISIEI

   din 30 martie 2009
   de numire a doisprezece membri ai Comitetului consultativ european pentru statistică
   (Text cu relevanță pentru SEE)
   (2009/304/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Decizia nr. 234/2008/CE a Parlamentului European și a Consiliului din 11 martie 2008 de instituire a Comitetului consultativ european pentru statistică și de abrogare a Deciziei 91/116/CEE a Consiliului (1), în special articolul 4 alineatul (1) litera (a),
   în urma consultării Consiliului,
   în urma consultării Parlamentului European,
   întrucât:

               (1)

               Comitetul consultativ european pentru statistică este alcătuit din 24 de membri.

               (2)

               În temeiul articolului 4 alineatul (1) din Decizia nr. 234/2008/CE, doisprezece membri sunt numiți de către Comisie, în urma consultărilor cu Parlamentul European și cu Consiliul.

               (3)

               Statele membre au pus la dispoziția Comisiei o listă de candidați cu un nivel înalt de calificare în domeniul statisticii.

               (4)

               La numirea celor doisprezece membri respectivi, Comisia face eforturi să garanteze că ei asigură o reprezentare echitabilă a utilizatorilor, a respondenților și a altor părți interesate din sectorul statisticilor comunitare (inclusiv comunitatea științifică, partenerii sociali și societatea civilă),

         DECIDE:
   Articolul 1
   Persoanele enumerate în anexă sunt numite în cadrul Comitetului consultativ european pentru statistică, în calitate de membri, pentru o perioadă de cinci ani.
   Articolul 2
   Prezenta decizie intră în vigoare la data adoptării.

      Adoptată la Bruxelles, 30 martie 2009.

            Pentru Comisie

         Joaquín ALMUNIA

            Membru al Comisiei

      (1)  JO L 73, 15.3.2008, p. 13.

      ANEXĂ
      Karl Andrea FEMRELL
      Ladislav KABÁT
      Lea KAUPPI
      Irena E. KOTOWSKA
      Denise Anne LIEVESLEY
      Hristina MITREVA
      Luca PAOLAZZI
      Robert ROCHEFORT
      Julio RODRĺGUEZ LÓPEZ
      Ineke STOOP
      Hartmut TOFAUTE
      Brendan WALSH


title: Decizia (UE) 2016/1503 a Parlamentului European din 28 aprilie 2016 privind închiderea conturilor Agenției Europene de Siguranță a Aviației pentru exercițiul financiar 2014

text:
               14.9.2016

               RO

               Jurnalul Oficial al Uniunii Europene

               L 246/207

         DECIZIA (UE) 2016/1503 A PARLAMENTULUI EUROPEAN
   din 28 aprilie 2016
   privind închiderea conturilor Agenției Europene de Siguranță a Aviației pentru exercițiul financiar 2014
   PARLAMENTUL EUROPEAN,

               —

               având în vedere conturile anuale finale ale Agenției Europene de Siguranță a Aviației pentru exercițiul financiar 2014,

               —

               având în vedere Raportul Curții de Conturi privind conturile anuale ale Agenției Europene de Siguranță a Aviației pentru exercițiul financiar 2014, însoțit de răspunsul agenției (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a Agenției în ceea ce privește execuția bugetară pentru exercițiul financiar 2014 (05584/2016 – C8-0073/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 216/2008 al Parlamentului European și al Consiliului din 20 februarie 2008 privind normele comune în domeniul aviației civile și instituirea unei Agenții Europene de Siguranță a Aviației și de abrogare a Directivei 91/670/CEE a Consiliului, a Regulamentului (CE) nr. 1592/2002 și a Directivei 2004/36/CE (4), în special articolul 60,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru transport și turism (A8-0095/2016),

               1.

               ia act de conturile anuale finale ale Agenției Europene de Siguranță a Aviației care sunt prezentate în anexa la raportul Curții de Conturi;

               2.

               aprobă închiderea conturilor Agenției Europene de Siguranță a Aviației pentru exercițiul financiar 2014;

               3.

               încredințează președintelui sarcina de a transmite prezenta decizie directorului executiv al Agenției Europene de Siguranță a Aviației, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 409, 9.12.2015, p. 81.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 79, 19.3.2008, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: 2010/483/UE: Decizia Băncii Centrale Europene din 27 iulie 2010 de modificare a Deciziei BCE/2007/5 de stabilire a normelor privind achizițiile (BCE/2010/8)

text:
               9.9.2010

               RO

               Jurnalul Oficial al Uniunii Europene

               L 238/14

         DECIZIA BĂNCII CENTRALE EUROPENE
   din 27 iulie 2010
   de modificare a Deciziei BCE/2007/5 de stabilire a normelor privind achizițiile
   (BCE/2010/8)
   (2010/483/UE)
   COMITETUL EXECUTIV AL BĂNCII CENTRALE EUROPENE,
   având în vedere Statutul Sistemului European al Băncilor Centrale și al Băncii Centrale Europene, în special articolul 11.6,
   având în vedere Decizia BCE/2004/2 din 19 februarie 2004 de adoptare a Regulamentului de procedură al Băncii Centrale Europene (1), în special articolul 19,
   întrucât:

               (1)

               Pragurile pentru procedurile de licitație publică prevăzute în Directiva 2004/18/CE a Parlamentului European și a Consiliului din 31 martie 2004 privind coordonarea procedurilor de atribuire a contractelor de achiziții publice de lucrări, de bunuri și de servicii (2) au fost modificate prin Regulamentul (CE) nr. 1177/2009 al Comisiei din 30 noiembrie 2009 de modificare a Directivelor 2004/17/CE, 2004/18/CE și 2009/81/CE ale Parlamentului European și ale Consiliului în ceea ce privește pragurile de aplicare a acestora în cazul procedurilor de atribuire a contractelor de achiziții (3). Cu toate că nu intră în sfera de aplicare a Directivei 2004/18/CE, Banca Centrală Europeană (BCE) intenționează să aplice aceleași praguri pentru procedurile sale de licitație publică.

               (2)

               Contractele de cercetare și dezvoltare în domeniul siguranței bancnotelor necesită măsuri speciale de siguranță și, prin urmare, nu pot fi atribuite prin licitație. Ar trebui specificat în mod clar faptul că astfel de contracte fac obiectul excepției prevăzute la articolul 6 alineatul (1) litera (c) din Decizia BCE/2007/5 (4).

               (3)

               Ca urmare a unei hotărâri recente a Curții de Justiție a Uniunii Europene (5), este necesară precizarea cu claritate a faptului că în sfera de aplicare a excepțiilor de la acordurile de cooperare dintre BCE și băncile centrale naționale (BCN) și de la acordurile de cooperare dintre BCE și alte instituții și organisme ale Uniunii, organizații internaționale sau agenții guvernamentale nu intră doar cooperarea în vederea îndeplinirii atribuțiilor publice, ci și serviciile auxiliare pentru îndeplinirea atribuțiilor publice.

               (4)

               Ca urmare a hotărârilor recente ale Curții de Justiție a Uniunii Europene (6), termenul-limită pentru formularea obiecțiilor cu privire la cerințele BCE necesită precizări suplimentare.

               (5)

               Din motive de transparență și fără a aduce atingere Deciziei BCE/2004/3 din 4 martie 2004 privind accesul public la documentele Băncii Centrale Europene (7), candidații și ofertanții respinși ar trebui să aibă dreptul să obțină copii ale tuturor documentelor interne referitoare la evaluarea candidaturii sau a ofertei lor și, în anumite condiții, copii ale documentelor referitoare la evaluarea ofertei câștigătoare.

               (6)

               Este necesară precizarea faptului că, în cazuri excepționale și temeinic justificate, prelungirile unui contract pot depăși durata inițială a acestuia.

               (7)

               Prin urmare, Decizia BCE/2007/5 trebuie modificată în consecință,

         ADOPTĂ PREZENTA DECIZIE:
   Articolul 1
   Modificări
   Decizia BCE/2007/5 se modifică după cum urmează:

               1.

               La articolul 1, se adaugă următoarea definiție:

                           „(q)

                           «contractele de cercetare și dezvoltare în domeniul siguranței bancnotelor» înseamnă contractele privind activități teoretice sau experimente practice, analize și cercetări efectuate în condiții controlate:

                                       —

                                       fie pentru dobândirea unor cunoștințe noi și îmbunătățirea materialelor, proceselor de producție sau echipamentelor existente pentru originarea, producerea, transportul, emisiunea, verificarea autenticității și distrugerea bancnotelor euro sau inventarea altora noi (inclusiv materialele pentru originarea bancnotelor euro);

                                       —

                                       fie pentru inițierea producerii de noi materiale, produse sau echipamente pentru originarea, producerea, transportul, emisiunea, verificarea autenticității și distrugerea bancnotelor euro sau pentru îmbunătățirea celor existente (inclusiv materialele pentru originarea bancnotelor euro).

                                 Contractele de cercetare și dezvoltare în domeniul siguranței bancnotelor nu includ contractele privind tipărirea pilot a bancnotelor euro.”

               2.

               Articolul 2 se modifică după cum urmează:

                           (a)

                           la alineatul (3), litera (a) se înlocuiește cu următorul text:

                                       „(a)

                                       acordurile de cooperare dintre BCE și BCN care servesc la îndeplinirea atribuțiilor publice ale Eurosistem/SEBC;”;

                           (b)

                           la alineatul (3), litera (c) se înlocuiește cu următorul text:

                                       „(c)

                                       acordurile de cooperare dintre BCE și alte instituții și organisme ale Uniunii, organizații internaționale sau agenții guvernamentale care servesc la îndeplinirea atribuțiilor publice;”.

               3.

               La articolul 4, alineatul (3) se înlocuiește cu următorul text:
               „(3)   Se aplică următoarele valori ale pragurilor:

                           (a)

                           193 000 EUR pentru contractele de bunuri și de servicii;

                           (b)

                           4 845 000 EUR pentru contractele de lucrări.”

               4.

               Articolul 6 se modifică după cum urmează:

                           (a)

                           la alineatul (1), litera (c) se înlocuiește cu următorul text:

                                       „(c)

                                       când BCE a clasificat contractul ca fiind secret sau atunci când executarea contractului trebuie să fie însoțită de măsuri speciale de siguranță, în conformitate cu normele BCE privind siguranța, sau când protecția intereselor esențiale ale BCE impune acest lucru. Contractele de cercetare și dezvoltare în domeniul siguranței bancnotelor necesită măsuri speciale de siguranță și, prin urmare, nu sunt supuse condițiilor prevăzute în prezenta decizie;”;

                           (b)

                           la alineatul (2), se adaugă următoarea literă (g):

                                       „(g)

                                       servicii sociale și de sănătate.”

               5.

               La articolul 7, alineatul (2) se înlocuiește cu următorul text:
               „(2)   În cazul în care un contract este încheiat pentru o perioadă determinată, durata acestuia poate fi prelungită în următoarele condiții:

                           (a)

                           în anunțul de participare sau, în cazul unei proceduri întemeiate pe dispozițiile capitolului III, în cererea de ofertă a fost prevăzută posibilitatea unor prelungiri;

                           (b)

                           posibilele prelungiri sunt temeinic justificate;

                           (c)

                           posibilele prelungiri au fost luat în considerare atunci când a fost stabilită procedura aplicabilă în conformitate cu articolul 4.

                     Ca regulă, totalitatea prelungirilor nu poate depăși durata contractului inițial, cu excepția cazurilor temeinic justificate.”

               6.

               La articolul 21, alineatul (2) se înlocuiește cu următorul text:
               „(2)   În cazul în care candidații sau ofertanții consideră că cerințele BCE stabilite în anunțul de participare, în invitația de participare sau în documentele suplimentare sunt incomplete, inconsecvente sau ilegale sau că BCE sau alt candidat/ofertant a încălcat normele de achiziție aplicabile, aceștia comunică BCE în termen de 15 zile obiecțiile pe care le au. În cazul în care neregulile privesc invitația de participare sau alte documente trimise de BCE, termenul începe să curgă de la data primirii documentelor. În alte cazuri, termenul începe să curgă din momentul în care candidații sau ofertanții au aflat despre existența neregulilor sau ar fi putut în mod rezonabil să afle despre existența acestora. BCE poate apoi să corecteze sau să completeze cerințele ori să îndrepte neregulile, astfel cum i s-a solicitat, sau să respingă solicitarea indicând motivele pentru aceasta. Obiecțiile care nu sunt comunicate BCE în termen de 15 zile nu pot fi ridicate într-o etapă ulterioară.”

               7.

               La articolul 28, alineatul (3) se înlocuiește cu următorul text:
               „(3)   În termen de 15 zile de la data primirii comunicării, candidații și ofertanții pot solicita BCE să indice motivele respingerii candidaturii sau ofertei lor și să le transmită copii ale tuturor documentelor referitoare la evaluarea candidaturii sau ofertei lor. Ofertanții respinși a căror ofertă a fost acceptabilă pot, de asemenea, să solicite să le fie comunicate numele ofertantului câștigător, caracteristicile principale și elementele mai avantajoase ale ofertei acestuia. De asemenea, aceștia pot solicita, în condițiile prevăzute la alineatul (4), copii ale tuturor documentelor referitoare la evaluarea ofertei declarate câștigătoare.”

               8.

               La articolul 30, alineatul (2) se înlocuiește cu următorul text:
               „(2)   În termen de 15 zile de la primirea comunicării, ofertanții pot solicita BCE să indice motivele respingerii ofertei lor și să le transmită copii ale tuturor documentelor referitoare la evaluarea ofertei lor.”

         Articolul 2
   Intrarea în vigoare
   (1)   Prezenta decizie intră în vigoare la 1 octombrie 2010.
   (2)   Procedurile de licitație care au început înainte de intrarea în vigoare a prezentei decizii se finalizează în conformitate cu dispozițiile Deciziei BCE/2007/5 în vigoare la data la care a început procedura de licitație. În sensul prezentei dispoziții, se consideră că o procedură de licitație a început la data trimiterii anunțului de participare către Jurnalul Oficial al Uniunii Europene sau, în cazurile în care un astfel de anunț nu este necesar, la data la care BCE a invitat unul sau mai mulți furnizori să prezinte o ofertă.

      Adoptată la Frankfurt pe Main, 27 iulie 2010.

            Președintele BCE

         Jean-Claude TRICHET

      (1)  JO L 80, 18.3.2004, p. 33.

      (2)  JO L 134, 30.4.2004, p. 114.

      (3)  JO L 314, 1.12.2009, p. 64.

      (4)  JO L 184, 14.7.2007, p. 34.

      (5)  Cauza C-480/06, Comisia/Germania, Rep., 2009, p. I-4747.

      (6)  Cauzele C-406/08, Uniplex (UK)/NHS Business Services Authority, Rep., 2010, p. I-0000 și C-456/08, Comisia/Irlanda, Rep., 2010, p. I-0000.

      (7)  JO L 80, 18.3.2004, p. 42.


title: 2009/575/CE,Euratom: Decizia Consiliului din 27 iulie 2009 de numire a unui membru român în cadrul Comitetului Economic și Social European

text:
               30.7.2009

               RO

               Jurnalul Oficial al Uniunii Europene

               L 198/54

      DECIZIA CONSILIULUI

   din 27 iulie 2009
   de numire a unui membru român în cadrul Comitetului Economic și Social European
   (2009/575/CE, Euratom)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 259,
   având în vedere Tratatul de instituire a Comunității Europene a Energiei Atomice, în special articolul 167,
   având în vedere Decizia 2007/3/CE, Euratom (1),
   având în vedere propunerea prezentată de guvernul român,
   având în vedere avizul Comisiei,
   întrucât un post de membru în cadrul Comitetului Economic și Social European a devenit vacant ca urmare a demisiei domnului Marius PETCU,
   DECIDE:
   Articolul 1
   Domnul Sorin Cristian STAN, din Grupul Angajați (Grupul II), se numește în calitate de membru în cadrul Comitetului Economic și Social European pentru durata rămasă a mandatului, respectiv până la 20 septembrie 2010.
   Articolul 2
   Prezenta decizie produce efecte de la data adoptării.

      Adoptată la Bruxelles, 27 iulie 2009.

            Pentru Consiliu

            Președintele

         C. BILDT

      (1)  JO L 1, 4.1.2007, p. 6.


title: Decizia Consiliului din 18 decembrie 1995 privind încheierea unui Acord între Comunitatea Europeană și Republica Columbia privind precursorii și substanțele chimice utilizate frecvent la fabricarea ilicită a stupefiantelor și a substanțelor psihotrope

text:
Anunţ juridic important

|

31995D0568

Jurnalul Oficial L 324 , 30/12/1995 p. 0010 - 0010 ediţie specială în limba cehă capitol 11 volum 23 p. 251  - 251 ediţie specială în limba estonă capitol 11 volum 23 p. 251  - 251 ediţie specială în limba maghiară capitol 11 volum 23 p. 251  - 251 ediţie specială în limba lituaniană capitol 11 volum 23 p. 251  - 251 LV.ES capitol 11 volum 23 p. 251  - 251 MT.ES capitol 11 volum 23 p. 251  - 251 PL.ES capitol 11 volum 23 p. 251  - 251 SK.ES capitol 11 volum 23 p. 251  - 251 ediţie specială în limba slovenă capitol 11 volum 23 p. 251  - 251

		19951218Decizia Consiliuluidin 18 decembrie 1995privind încheierea unui Acord între Comunitatea Europeană și Republica Columbia privind precursorii și substanțele chimice utilizate frecvent la fabricarea ilicită a stupefiantelor și a substanțelor psihotrope(95/568/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 113, coroborat cu articolul 228 alineatul (2) prima teză și articolul 228 alineatul (4),având în vedere recomandarea Comisiei,întrucât, la 25 septembrie 1995, Consiliul a autorizat Comisia să negocieze, în numele Comunității, acorduri privind controlul precursorilor și al substanțelor chimice cu statele membre ale Organizației Statelor Americane și în mod prioritar cu statele membre ale Acordului de la Cartagina; întrucât Comisia, pe baza acestei autorizări, a încheiat negocierile cu Republica Columbia la 13 noiembrie 1995;întrucât este oportun ca Acordul dintre Comunitatea Europeană și Republica Columbia privind precursorii și substanțele chimice utilizate frecvent la fabricarea ilicită a stupefiantelor și a substanțelor psihotrope să fie aprobat;întrucât este oportun ca Consiliul să autorizeze Comisia, după consultări cu un comitet special numit de Consiliu, să aprobe modificări în numele Comunității, când acordul prevede ca acestea să fie adoptate de Grupul mixt de urmărire; întrucât această autorizare trebuie să se limiteze la modificarea anexelor la acord, în măsura în care se referă la substanțe care sunt deja reglementate de legislația comunitară privind precursorii și substanțele chimice,DECIDE:Articolul 1În numele Comunității, se aprobă Acordul dintre Comunitatea Europeană și Republica Columbia privind precursorii și substanțele chimice utilizate frecvent la fabricarea ilicită a stupefiantelor și a substanțelor psihotrope.Textul acordului se atașează la prezenta decizie.Articolul 2Președintele Consiliului este autorizat să numească persoana împuternicită să semneze acordul.Articolul 3Președintele Consiliului, în numele Comunității, depune instrumentul prevăzut la articolul 12 din acord [1].Articolul 4(1) Comunitatea este reprezentată în Grupul mixt de urmărire prevăzut la articolul 9 din acord de către Comisie, asistată de reprezentanți ai statelor membre.(2) Comisia este autorizată să aprobe, în numele Comunității, modificările anexelor la acord adoptate de către Grupul mixt de urmărire prin procedura prevăzută la articolul 10 din acord.Comisia este asistată în această sarcină de către un comitet special desemnat de Consiliu și însărcinat cu stabilirea unei poziții comune.(3) Autorizarea menționată la alineatul (2) se limitează la acele substanțe care sunt deja reglementate de legislația comunitară privind precursorii și substanțele chimice.Articolul 5Prezenta decizie se publică în Jurnalul Oficial al Comunităților Europene.Adoptată la Bruxelles, 18 decembrie 1995.Pentru ConsiliuPreședinteleJ. Borrell Fontelles[1] Data intrării în vigoare a acordului se publică în Jurnalul Oficial al Comunităților Europene de către Secretariatul General al Consiliului.--------------------------------------------------


title: 2012/621/UE: Decizia Parlamentului European din 10 mai 2012 privind închiderea conturilor Autorității Europene pentru Siguranța Alimentară pentru exercițiul financiar 2010

text:
               17.10.2012

               RO

               Jurnalul Oficial al Uniunii Europene

               L 286/376

         DECIZIA PARLAMENTULUI EUROPEAN
   din 10 mai 2012
   privind închiderea conturilor Autorității Europene pentru Siguranța Alimentară pentru exercițiul financiar 2010
   (2012/621/UE)
   PARLAMENTUL EUROPEAN,

               —

               având în vedere conturile anuale ale Autorității Europene pentru Siguranța Alimentară pentru exercițiul financiar 2010,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2010, însoțit de răspunsurile Autorității (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0106/2012),

               1.

               amână închiderea conturilor Autorității Europene pentru Siguranța Alimentară pentru exercițiul financiar 2010;

               2.

               încredințează Președintelui sarcina de a transmite prezenta decizie directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 106.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.


title: 2013/582/UE: Decizia Parlamentului European din 17 aprilie 2013 privind descărcarea de gestiune pentru execuția bugetului Institutului European de Inovare și Tehnologie aferent exercițiului financiar 2011

text:
               16.11.2013

               RO

               Jurnalul Oficial al Uniunii Europene

               L 308/248

      DECIZIA PARLAMENTULUI EUROPEAN

   din 17 aprilie 2013
   privind descărcarea de gestiune pentru execuția bugetului Institutului European de Inovare și Tehnologie aferent exercițiului financiar 2011
   (2013/582/UE)
   PARLAMENTUL EUROPEAN,

               —

               având în vedere conturile anuale finale ale Institutului European de Inovare și Tehnologie pentru exercițiul financiar 2011,

               —

               având în vedere Raportul Curții de Conturi privind conturile anuale ale Institutului European de Inovare și Tehnologie pentru exercițiul financiar 2011, însoțit de răspunsurile institutului (1),

               —

               având în vedere Recomandarea Consiliului din 12 februarie 2013 (05753/2013 – C7-0041/2013),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

               —

               având în vedere Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (4), în special articolul 21,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0108/2013),

               1.

               acordă directorului Institutului European de Inovare și Tehnologie descărcarea de gestiune pentru execuția bugetului institutului aferent exercițiului financiar 2011;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Institutului European de Inovare și Tehnologie, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 388, 15.12.2012, p. 110.

      (2)  JO L 248, 16.9.2002, p. 1.

      (3)  JO L 298, 26.10.2012, p. 1.

      (4)  JO L 97, 9.4.2008, p. 1.

      (5)  JO L 357, 31.12.2002, p. 72.

         REZOLUȚIA PARLAMENTULUI EUROPEAN

      din 17 aprilie 2013
      conținând observațiile care fac parte integrantă din decizia privind descărcarea de gestiune pentru execuția bugetului Institutului European de Inovare și Tehnologie aferent exercițiului financiar 2011
      PARLAMENTUL EUROPEAN,

                  —

                  având în vedere conturile anuale finale ale Institutului European de Inovare și Tehnologie pentru exercițiul financiar 2011,

                  —

                  având în vedere Raportul Curții de Conturi privind conturile anuale ale Institutului European de Inovare și Tehnologie pentru exercițiul financiar 2011, însoțit de răspunsurile institutului (1),

                  —

                  având în vedere Recomandarea Consiliului din 12 februarie 2013 (05753/2013 – C7-0041/2013),

                  —

                  având în vedere articolul 319 din Tratatul privind funcționarea Uniunii Europene,

                  —

                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

                  —

                  având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 al Consiliului (3), în special articolul 208,

                  —

                  având în vedere Regulamentul (CE) nr. 294/2008 al Parlamentului European și al Consiliului din 11 martie 2008 de înființare a Institutului European de Inovare și Tehnologie (4), în special articolul 21,

                  —

                  având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5), în special articolul 94,

                  —

                  având în vedere articolul 77 și anexa VI la Regulamentul său de procedură,

                  —

                  având în vedere raportul Comisiei pentru control bugetar (A7-0108/2013),

                  A.

                  întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale ale Institutului European de Inovare și Tehnologie (denumit în continuare „institutul”) aferente exercițiului financiar 2011 și cu privire la legalitatea și regularitatea operațiunilor subiacente;

                  B.

                  întrucât institutul, care are sediul la Budapesta, a fost înființat prin Regulamentul (CE) nr. 294/2008;

                  C.

                  întrucât Comisia a acordat autonomie financiară institutului la data de 8 iunie 2011;

                  D.

                  întrucât 2011 a fost primul exercițiu pentru care Curtea de Conturi a publicat un raport referitor la conturile anuale ale institutului; întrucât perioada supusă auditului este cuprinsă între 8 iunie și 31 decembrie 2011;

                  E.

                  întrucât bugetul global al institutului pentru 2011 s-a ridicat la 64 294 640 EUR;

                  F.

                  întrucât subvențiile reprezintă aproximativ 90 % din bugetul institutului, având, așadar, un impact semnificativ asupra execuției bugetului; întrucât valoarea subvențiilor destinate comunităților de cunoaștere și inovație (subvenții pentru CCI) s-a ridicat la 56 847 080 EUR;

                  G.

                  întrucât, în conformitate cu regulamentul de înființare, bugetul institutului pentru 2011 a fost finanțat prin intermediul unei subvenții acordate de Uniune, a unei contribuții acordate de țările-membre ale Asociației Europene a Liberului Schimb (AELS) și a unei contribuții din partea statului membru gazdă;

                  H.

                  întrucât, la 23 martie 2010, institutul a semnat un acord de găzduire cu Guvernul Ungariei;

                  I.

                  întrucât, la sfârșitul lui 2011, institutul a înregistrat un rezultat bugetar negativ de 1 824 955,81 EUR (6); întrucât institutul recunoaște acest rezultat ca fiind un activ contingent; întrucât, în conformitate cu orientările emise de serviciul contabil al Comisiei, rezultatul bugetar negativ nu trebuie înregistrat drept creanțe imputabile Comisiei, deoarece sumele reportate sunt, de obicei, anulate parțial;

                  J.

                  întrucât, în 2010 și 2011, institutul și direcția generală parteneră a acestuia, Direcția Generală Educație și Cultură (DG EAC), au colaborat pentru a crea structurile și procedurile interne corespunzătoare care să-i permită institutului să gestioneze fondurile Uniunii în conformitate cu principiul bunei gestiuni financiare și să îndeplinească condițiile minime pentru autonomie financiară; întrucât aceste condiții (7) stabilesc următoarele:

                              —

                              separarea efectivă a sarcinilor ordonatorului de credite și ale contabilului;

                              —

                              un sistem contabil funcțional care să permită verificarea utilizării fondurilor și reflectarea acestei utilizări în conturile Uniunii;

                              —

                              o procedură adecvată de plăți care să asigure buna gestiune financiară a fondurilor Uniunii,

                  1.

                  salută raportul Curții de Conturi privind conturile anuale ale institutului pentru exercițiul financiar 2011;

         Gestiunea bugetară și financiară

                  2.

                  ia act de faptul că, potrivit conturilor anuale, bugetul global al institutului pentru 2011 s-a ridicat la 64 294 640 EUR;

                  3.

                  ia act de faptul că, potrivit conturilor anuale, bugetul institutului pentru 2011 aferent perioadei de autonomie financiară (iunie-decembrie) a fost de 9 794 873,70 EUR;

                  4.

                  ia act de faptul că, potrivit conturilor anuale, contribuția din partea Uniunii a fost de 8 234 873,70 EUR pentru perioada de autonomie financiară; constată, de asemenea, că în această contribuție se includ 191 433,87 EUR acordate de țările-membre ale AELS, contribuție percepută de Comisie și transferată apoi institutului împreună cu subvenția Uniunii;

                  5.

                  reamintește că, la 23 martie 2010, institutul a semnat un acord de găzduire cu Guvernul Ungariei; reamintește că, potrivit acestui acord, statul membru gazdă se angajează să contribuie la cheltuielile cu personalul ale institutului, contribuție care trebuie să acopere salariile a 20 de angajați pe o perioadă de cinci ani; constată, de asemenea, că contribuția din 2011 trebuie plătită în cinci tranșe anuale a câte 1 560 000 EUR;

         Sistemul de contabilitate

                  6.

                  ia act de faptul că, potrivit conturilor anuale, la 8 iunie 2011 institutul a introdus procedura de contabilitate bazată pe angajamente (ABAC), sistemul contabil utilizat de Comisie pentru contabilitatea bugetară; constată, de asemenea, că, din 8 iunie 2011, sistemul de gestionare a contractelor a fost asigurat de ABAC Contract;

                  7.

                  ia act de faptul că, potrivit conturilor anuale, institutul a pus în practică SAP la 8 iunie 2011, pentru contabilitatea generală, acesta fiind sistemul utilizat de Comisie care are acces direct la ABAC; constată, de asemenea, că, între 1 ianuarie și 7 iunie 2011, institutul a utilizat sistemul contabil al direcției generale partenere;

                  8.

                  ia act de faptul că, potrivit conturilor anuale, începând cu 19 decembrie 2011, sistemul de gestionare a activelor a fost asigurat de ABAC Assets;

         Angajamente

                  9.

                  constată, pe baza conturilor anuale (8), că rata de execuție pentru întregul exercițiu este de 97,21 % în cazul creditelor de angajament, 83,83 % în cazul creditelor de plată și 67,33 % în cazul plăților în raport cu angajamentele;

                  10.

                  ia act de faptul că rata de execuție pentru perioada de autonomie financiară este de 92,81 % în cazul creditelor de angajament, 24,7 % în cazul creditelor de plată și 11,48 % în cazul plăților în raport cu angajamentele; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina aceste deficiențe, deoarece nivelul redus al execuției trădează existența unor dificultăți în planificarea și execuția bugetului;

                  11.

                  ia act de faptul că rata de execuție a creditelor de angajament de la titlul I (Cheltuieli cu personalul) pentru întregul exercițiu este de 73,28 %, iar rata de execuție a plăților în raport cu creditele de angajament este de 92,79 %;

                  12.

                  ia act de faptul că rata de execuție a creditelor de angajament de la titlul I (Cheltuieli cu personalul) pentru perioada de autonomie financiară este de 63,36 %, iar rata de execuție a plăților în raport cu creditele de angajament este de 88,56 %; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina aceste deficiențe, deoarece nivelul redus al execuției trădează existența unor dificultăți în planificarea și execuția bugetului;

                  13.

                  ia act de faptul că, potrivit conturilor anuale, rata de execuție a angajamentelor de la titlul II (Cheltuieli administrative) a fost de 72,41 % la sfârșitul lui 2011, iar rata de execuție a creditelor de plată a fost de 47,77 %; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina aceste deficiențe, deoarece nivelul redus al execuției trădează existența unor dificultăți în planificarea și execuția bugetului;

                  14.

                  ia act de faptul că rata de execuție a creditelor de angajament de la titlul II (Cheltuieli administrative) pentru perioada de autonomie financiară este de 70,32 %, iar rata de execuție a plăților în raport cu creditele de angajament este de 42,13 %; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina aceste deficiențe, deoarece nivelul redus al execuției trădează existența unor dificultăți în planificarea și execuția bugetului;

                  15.

                  ia act de faptul că rata de execuție a creditelor de angajament de la titlul III (Cheltuieli operaționale) pentru întregul exercițiu este de 99,32 %, iar rata de execuție a plăților în raport cu creditele de angajament este de 66,39 %; constată, de asemenea, că rata de execuție a angajamentelor aferente subvențiilor pentru CCI și Fundației institutului este de 100 %, iar rata de 66,39 % în cazul plăților în raport cu angajamentele destinate cheltuielilor operaționale este rezultatul faptului că nu s-au realizat plăți de prefinanțare pentru subvențiile suplimentare provenite din cel de al doilea transfer, care a avut loc în august;

                  16.

                  ia act de faptul că rata de execuție a creditelor de angajament de la titlul III (Cheltuieli operaționale) pentru perioada de autonomie financiară este de 98,09 %, iar rata de execuție a plăților în raport cu creditele de angajament este foarte scăzută, de 3,46 %; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina aceste deficiențe, deoarece nivelul redus al execuției trădează existența unor dificultăți în planificarea și execuția bugetului;

                  17.

                  ia act de faptul că, potrivit Curții de Conturi, semnarea de către Comisia Europeană (DG EAC) și de către institut a acordurilor de grant pe baza cărora s-au efectuat plăți în 2011 a avut loc în mod sistematic după ce majoritatea activităților aferente fuseseră deja implementate; constată, de asemenea, că, în perioada septembrie-decembrie 2011, institutul a efectuat plăți finale în valoare de 4 200 000 EUR pentru trei acorduri de grant semnate cu mult timp după demararea activităților; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina această deficiență, deoarece afectează buna gestiune financiară;

         Reportarea creditelor

                  18.

                  ia act de faptul că la linia bugetară 3 100 (subvenții pentru CCI) au fost reportate, din 2010 în 2011, credite de plată în valoare de 4 500 000 EUR; constată, de asemenea, că au fost plătite 3 780 634,25 EUR, ceea ce reprezintă o rată de execuție la sfârșitul lui 2011 a plăților în raport cu creditele de angajament de 84,01 %;

                  19.

                  ia act de faptul că au fost reportate automat din 2011 în 2012 credite în valoare de 21 903 441,85 EUR, după cum urmează: 0,97 % pentru cheltuieli cu personalul, 2,25 % pentru cheltuieli administrative, iar partea cea mai mare, 96,79 %, pentru cheltuieli operaționale; solicită institutului să informeze autoritatea care acordă descărcarea de gestiune cu privire la măsurile pe care le va întreprinde pentru a elimina această deficiență, deoarece acest nivel ridicat al reportărilor contravine principiului bugetar al anualității;

                  20.

                  constată că 3 778 942,31 EUR sub formă de credite de plată au fost reportate din 2011 în 2012 neautomat, deoarece la sfârșitul lui 2011 institutul avea o serie de angajamente care corespundeau unor obligații contractate în mod corespunzător, pentru care nu au fost efectuate plăți, și nici plăți parțiale, în 2011; invită institutul să informeze autoritatea care acordă descărcarea de gestiune cu privire la măsurile pe care le va întreprinde pentru a remedia această deficiență;

         Proceduri de recrutare

                  21.

                  constată, pe baza Raportului anual de activitate, că, la sfârșitul lui 2011, erau completate 40 de posturi (23 de agenți temporari și 17 agenți contractuali), ceea ce reprezintă o creștere de 66 % față de cele 24 de posturi care erau completate la sfârșitul lui 2010;

                  22.

                  constată că, în afară de creșterea numărului membrilor personalului, a fost instituită o nouă structură organizatorică în septembrie 2011, scopul fiind de a aloca efective suficiente pentru consolidarea, în special, a sarcinilor administrative și orizontale, a planificării și execuției bugetare, a gestionării resurselor umane, precum și a sarcinilor de contabilitate și de audit intern, creându-se astfel o bază solidă de servicii care să susțină activitatea institutului;

                  23.

                  constată, pe baza Raportului anual de activitate, că noul director și-a început activitatea în cadrul institutului la 1 iulie 2011;

                  24.

                  face trimitere, pentru alte observații cu caracter orizontal care însoțesc decizia de descărcare de gestiune, la Rezoluția sa din 17 aprilie 2013 (9) referitoare la performanțele, gestiunea financiară și controlul agențiilor.

         (1)  JO C 388, 15.12.2012, p. 110.

         (2)  JO L 248, 16.9.2002, p. 1.

         (3)  JO L 298, 26.10.2012, p. 1.

         (4)  JO L 97, 9.4.2008, p. 1.

         (5)  JO L 357, 31.12.2002, p. 72.

         (6)  Conturile anuale pe 2011, p. 23.

         (7)  Decizia C(2009) 10145 a Comisiei din 17 decembrie 2009.

         (8)  Conturile anuale pe 2011, p. 34.

         (9)  Texte adoptate, P7_TA(2013)0134 (a se vedea pagina 374 din prezentul Jurnal Oficial).


title: 2010/588/UE: Decizia Consiliului din 27 septembrie 2010 privind finalizarea procedurii de consultare cu Republica Niger în temeiul articolului 96 din Acordul de parteneriat ACP-UE

text:
               2.10.2010

               RO

               Jurnalul Oficial al Uniunii Europene

               L 260/6

         DECIZIA CONSILIULUI
   din 27 septembrie 2010
   privind finalizarea procedurii de consultare cu Republica Niger în temeiul articolului 96 din Acordul de parteneriat ACP-UE
   (2010/588/UE)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 217,
   având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou, la 23 iunie 2000 (1) și revizuit la Luxemburg, la 25 iunie 2005 (2) (denumit în continuare „Acordul de parteneriat ACP-UE”), în special articolul 96,
   având în vedere Acordul intern între reprezentanții guvernelor statelor membre, reuniți în cadrul Consiliului, privind măsurile care trebuie luate și procedurile care trebuie urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei Europene,
   întrucât:

               (1)

               Elementele esențiale menționate la articolul 9 din Acordul de parteneriat ACP-UE au fost încălcate.

               (2)

               La 8 decembrie 2009 și la 26 mai 2010 au avut loc, în temeiul articolului 96 din Acordul de parteneriat ACP-UE, consultări cu Republica Niger în prezența reprezentanților grupului statelor din Africa, Caraibe și Pacific (ACP). În cadrul ultimei reuniuni de consultare, reprezentanții guvernului de tranziție al Nigerului au prezentat propuneri și angajamente satisfăcătoare,

         ADOPTĂ PREZENTA DECIZIE:
   Articolul 1
   Consultările cu Republica Niger inițiate în temeiul articolului 96 din Acordul de parteneriat ACP-UE se încheie.
   Articolul 2
   Măsurile prevăzute în scrisoarea anexată sunt adoptate ca măsuri corespunzătoare în sensul articolului 96 alineatul (2) litera (c) din Acordul de parteneriat ACP-UE.
   Articolul 3
   Prezenta decizie intră în vigoare la data adoptării.
   Decizia rămâne în vigoare timp de 12 luni. Aceasta este reexaminată cel puțin o dată la șase luni cu ajutorul unei misiuni de evaluare a Uniunii.

      Adoptată la Bruxelles, 27 septembrie 2010.

            Pentru Consiliu

            Președintele

         K. PEETERS

      (1)  JO L 317, 15.12.2000, p. 3.

      (2)  JO L 287, 28.10.2005, p. 4.

      (3)  JO L 317, 15.12.2000, p. 376.

      ANEXĂ

         PROIECT DE SCRISOARE

      Domnului Președinte al Consiliului Suprem pentru Reinstaurarea Democrației
      Domnului prim-ministru
      Domnilor,
      Uniunea Europeană (UE) consideră că atât criza politică ce a afectat țara dumneavoastră în 2009, cât și lovitura de stat care a avut loc la 18 februarie 2010 constituie o încălcare gravă a elementelor esențiale prevăzute la articolul 9 din Acordul de parteneriat ACP-UE. Prin declarația făcută de purtătorul de cuvânt al lui Cathrine Ashton, Înaltul Reprezentant, la 19 februarie 2010, Uniunea Europeană a condamnat ferm această lovitură de stat, care contrazice înseși principiile democrației. În temeiul articolului 96 din Acordul de parteneriat ACP-UE, Uniunea Europeană a invitat autoritățile nigeriene pentru consultări la Bruxelles și s-a implicat într-un dialog politic cu regimul aflat la putere în vederea examinării situației și a găsirii unor posibile soluții. Consultările au fost deschise la 8 decembrie 2009, iar o a doua rundă a avut loc la 26 mai 2010. În urma acestei ultime reuniuni, reprezentanții UE și-au exprimat dorința de a propune Consiliului Uniunii Europene măsuri adecvate menite să însoțească tranziția Nigerului către restabilirea ordinii constituționale, potrivit declarațiilor autorităților nigeriene.
      În cursul reuniunii din 26 mai, părțile au discutat despre modalitățile de organizare a tranziției către restabilirea ordinii constituționale și instaurarea unui regim democratic, în urma unor alegeri libere și transparente. De asemenea, partea nigeriană a prezentat un memorandum în care sunt descrise etapele tranziției și provocările pe care le presupune aceasta. Astfel, UE a luat notă de anunțul privind:

                  —

                  crearea de instituții pluraliste în vederea tranziției, reprezentative pentru toate componentele politice ale Nigerului;

                  —

                  adoptarea, prin consens, a unui cod electoral;

                  —

                  înființarea unei Comisii electorale naționale independente (CENI).

            De asemenea, UE salută adoptarea unei foi de parcurs care, prin intermediul unei serii de etape electorale, pregătește terenul pentru instaurarea unui nou cadru constituțional și a unor noi autorități alese în mod democratic. În final, UE a luat act de angajamentul membrilor Consiliului Suprem pentru Reinstaurarea Democrației (CSRD) și al guvernului civil, instaurat în februarie 2010 pentru a gestiona tranziția, de a nu se prezenta la alegeri și de a preda puterea civililor aleși, la sfârșitul perioadei de tranziție estimat a avea loc în martie 2011.
      UE a luat act de propunerile făcute de partea nigeriană în timpul dialogului, în special cu privire la următoarele angajamente pe care le consideră extrem de importante:

                  1.

                  adoptarea textelor fundamentale de către CSRD;

                  2.

                  organizarea unui referendum constituțional pe baza acestor texte;

                  3.

                  organizarea de alegeri locale, legislative și prezidențiale până la sfârșitul lunii martie 2011;

                  4.

                  respectarea drepturilor fundamentale și a libertăților civile, inclusiv a libertății de acțiune a partidelor politice;

                  5.

                  dezincriminarea delictelor de presă și garantarea independenței organismelor de reglementare, precum și accesul la informații;

                  6.

                  angajamente privind buna gestionare economică și financiară în perioada de tranziție.

            UE a estimat că angajamentele asumate de Niger sunt, în general, încurajatoare. Prin urmare, Uniunea Europeană a decis adoptarea măsurilor corespunzătoare menționate în tabelul anexat privind angajamentele în temeiul articolului 96 alineatul (2) litera (c) din Acordul de parteneriat ACP-UE, pentru reluarea treptată a cooperării, în vederea acordării de asistență în perioada de tranziție.
      În special, UE va continua să finanțeze acțiunile umanitare și de urgență, care acordă sprijin direct populației Nigerului, și măsurile de sprijinire a tranziției politice și a ieșirii din criză. În acest context, UE poate acorda un nou sprijin pentru pregătirea alegerilor legislative și prezidențiale.
      Cu toate acestea, în cazul în care este necesar, Comisia Europeană își rezervă dreptul, dacă este necesar, de a prelua, în contul său, funcțiile Ordonatorului național al Fondului european de dezvoltare (FED).
      În cadrul procedurii inițiate în temeiul articolului 96 din Acordul de parteneriat ACP-UE, Uniunea Europeană va continua să monitorizeze îndeaproape situația din Niger timp de 12 luni. În această perioadă, în temeiul articolului 8 din Acordul de parteneriat ACP-UE, se va întreține un dialog consolidat cu guvernul din Niger, în vederea acordării de asistență în cadrul procesului de tranziție, iar Uniunea Europeană va analiza situația în mod regulat. Prima misiune de evaluare va avea loc în termen de cel mult șase luni de la data semnării prezentei scrisori.
      UE își rezervă dreptul de a modifica „măsurile corespunzătoare” în funcție de evoluția punerii în aplicare a angajamentelor.
      UE dorește ca, și după formarea noului guvern în urma alegerilor, să întrețină un dialog politic regulat, în temeiul articolului 8 din Acordul de parteneriat ACP-UE, în special în ceea ce privește reformele în domeniul guvernanței politice, judiciare și economice, precum și reformele din domeniul securității.
      Cu deosebită considerație,

               Pentru Consiliu

            …

               Pentru Comisie

            …

         ANEXĂ LA ANEXĂ: SCHEMA ANGAJAMENTELOR
         Angajamentele partenerilor

                     Niger

                     UE

                                 —

                                 Situația la 26 mai 2010

                                 —

                                 Uniunea Europeană va continua să finanțeze acțiunile umanitare, acțiunile de urgență, cele care acordă sprijin direct populației Nigerului, acțiunile de sprijinire a tranziției politice și a ieșirii din criză

                                 —

                                 Adoptarea, prin consens, a unui cod electoral (cu avizul favorabil al Consiliului Consultativ Național)

                                 —

                                 Înființarea unei Comisii electorale naționale independente ai cărei membri să fie aleși prin consens (cu avizul favorabil al Consiliului Consultativ Național)

                                 —

                                 Reluarea proiectului „Consolidarea democrației”, în special componenta sa „Sprijin electoral”, pentru următoarele alegeri. Acordul de finanțare este în vigoare

                                 —

                                 Onorarea unei cereri a autorităților privind majorarea fondurilor alocate prin Acordul de finanțare „Sprijin electoral”

                                 —

                                 Relansarea sprijinului instituțional acordat reformelor în domeniul gestionării finanțelor publice; inclusiv acordarea de sprijin Curții de Conturi în vederea menținerii eligibilității sprijinului bugetar

                                 —

                                 Relansarea programului de sprijinire a justiției și a statului de drept (PAJED)

                                 —

                                 Adoptarea, de către Consiliul Suprem pentru Reinstaurarea Democrației, a textelor legislative fundamentale propuse (cu avizul favorabil al Consiliului Consultativ Național)

                                 —

                                 Afișarea listelor electorale (în cadrul actualizării fișierului electoral)

                                 —

                                 Dezincriminarea „delictelor de presă”

                                 —

                                 Reintroducerea, în circuitul de aprobare, a proiectelor „Sprijinirea comerțului” și „Sprijinirea sistemului național de statistică”

                                 —

                                 Reluarea procesului de evaluare a programelor din cadrul Programului indicativ național din cadrul celui de al 10-lea Fond european de dezvoltare (justiție, descentralizare, dezvoltare rurală etc.) și lansarea studiilor necesare

                                 —

                                 Menținerea fondurilor disponibile restante în temeiul Acordului de finanțare privind sprijinul bugetar acordat celui de al 9-lea FED

                                 —

                                 Lansarea unui studiu de identificare a măsurilor de sprijin pentru stabilizarea situației în partea de nord

                                 —

                                 Demararea acordării de sprijin Strategiei de dezvoltare rurală (cel de al 10-lea FED)

                                 —

                                 Relansarea „Programului de sprijinire în vederea dezvoltării sectorului minier”

                                 —

                                 Organizarea referendumului constituțional în condiții considerate satisfăcătoare

                                 —

                                 Rambursarea progresivă a sprijinului bugetar (al 9-lea și al 10-lea FED)

                                 —

                                 Relansarea procedurii de ofertare „Întreținerea drumurilor” – cel de al 10-lea FED

                                 —

                                 Relansarea procedurii de ofertare pentru lucrările de extindere a spitalului din Arlit (Program în sectorul minier)

                                 —

                                 Organizarea de alegeri legislative și a primului tur al alegerilor prezidențiale în condiții considerate satisfăcătoare

                                 —

                                 Organizarea celui de al doilea tur al alegerilor prezidențiale (dacă este necesar) în condiții satisfăcătoare

                                 —

                                 Constituirea noii Adunări Naționale

                                 —

                                 Învestirea Președintelui Republicii

                                 —

                                 Continuarea rambursării sprijinului bugetar deja angajat

                                 —

                                 Semnarea acordurilor de finanțare pentru proiectele „Sprijinirea comerțului” și „Sprijinirea sistemului național de statistică”

                                 —

                                 Reluarea tuturor activităților de cooperare